b'\n_START_ARTICLE_\nLuthersk Kirketidende\n_START_PARAGRAPH_\nLuthersk Kirketidende er et tidsskrift grunnlagt av Gisle Johnson i 1863. Tidsskriftet har v\xc3\xa6rt knyttet til Det norske lutherske Indremisjonsselskap og utgitt av Lutherstiftelsen, n\xc3\xa5 Luther forlag. Redakt\xc3\xb8rene har likevel alltid v\xc3\xa6rt uavhengig av tidsskriftets utgiver, og har gjennom sine lederartikler hatt stor innflytelse i norsk kirkeliv. De fleste av redakt\xc3\xb8rene har hatt tilknytning til Det teologiske menighetsfakultet. _NEWLINE_Luthersk Kirketidende utkommer med ca. 20 nummer i \xc3\xa5ret, og sv\xc3\xa6rt mange av de 1400 abonnentene er prester i Den norske kirke. Tidsskriftet inneholder annonser og omtaler for stillinger i Kirken, og dessuten faste tekstgjennomg\xc3\xa5elser og prekenhjelp for kommende ukers gudstjenester. I tillegg tar det opp aktuelle teologiske emner i grundige artikler. Tidsskriftet har egen internettside. Luthersk Kirketidende har ISSN 0332-5431. Abonnentene f\xc3\xa5r ogs\xc3\xa5 to ganger i \xc3\xa5ret Tidsskrift for Praktisk Teologi.'